**על הקו / גיל רבי**

**פנים. חדר מלון. לילה**

משחק מקדים סוער בין גבר לאישה במיטת חדר המלון. ג׳ון (45), נאה, מגולח, עירום למחצה, רוכן מעל קתרין (28) בחורה נאה עם שיער שטני, מאופרת קלות, לבושה בחזייה ותחתונים. הם מתנשקים בלהט מתחת לשמיכה. הם מסתכלים אחד לשני בעיניים לרגע, ג׳ון נכנס לשמיכה עם כל הגוף וכעבור כמה שניות יוצא ממנה עם תחתוני תחרה לבנים בפיו. היא מחייכת, הם צוחקים קלות.

**פנים. חדר מלון. לילה**

ג׳ון ישן שינה עמוקה על גבו, קתרין על חזהו, לבושה בשמלת כותונת דקה שחורה, ושיער קצת מפוזר. היא ערה. לצד המיטה בצדו של ג׳ון, נמצאת מזוודת טרולי קטנה עם ידית שלופה, על הידית כובע של טייס. מדים מקופלים על הטרולי. על השידה שלידו מונח דרכון, ארנק ושעון מעורר דיגיטלי חדיש. על השידה שלידה שקית ורודה ריקה, ולידה אריזת קרטון קטנה פתוחה ולידה מארז של שלושה תחתונים חדשים צבעוניים. לצד האריזה, מעטפה סגולה קטנה פתוחה ולידה כרטיס ברכה של דובי.

השעון המעורר מצלצל. היא בזריזות מושיטה את ידה בשביל לעשות נודניק. כאשר היא עושה זאת היא מפילה בטעות את הארנק המונח על השידה. היא מושיטה את ידה מעבר לג׳ון בשביל להרים אותו ורואה שנפלה מתוכו תמונה קטנה. היא מרימה את התמונה ורואה תמונה שלו עם רייצ׳ל (30), בחורה נאה עם שיער חום, בתמונה רשמית ומעושה שצולמה סטודיו לצילום. היא המומה, ממשיכה לחטט בארנק ובכיס המטבעות של הארנק רואה טבעת. היא כועסת.

השעון המעורר מצלצל בשנית. היא בבהלה עושה נודניק פעם נוספת במהירות. הוא אינו מתעורר, רק מתגלגל קצת מתוך שינה. היא מחזירה את הארנק שלו למקום וקמה מן המיטה. היא הולכת לעבר הטרולי שלו, פותחת אותו ומתחילה לחטט בו. היא מוצאת בעומקו שקית ורודה זהה. היא פותחת אותה ובפנים תכולה זהה לזו שעל שידתה - אריזת 3 תחתונים באריזת מתנה מקרטון ולידה מעטפה סגולה. היא פותחת את המעטפה ובתוכה כרטיס ברכה זהה עם הכיתוב ”you’re always with me”. היא מתמלאת זעם.

היא הולכת לארנק שלה ופותחת אותו. בכיס השקוף הקדמי, ישנה תמונה שלה ושל ג׳ון מתנשקים בטיילת חוף הים בשקיעה, ישובים על ספסל על יד פסל גדול של לוויתן. היא מוציאה את התמונה, ניגשת לכרטיס הברכה בשקית שבטרולי, פותחת אותו, ומתכוונת להכניס את התמונה שלהם פנימה. לפתע השעון המעורר צלצל בשלישית. הוא מתעורר הפעם. היא נלחצת, סוגרת מהר את המזוודה ומתוך אינסטינקט זורקת את התמונה מהחלון הפתוח שצמוד לטרולי. הוא עדיין סהרורי מתוך שנתו, לא כל כך מבין מה קורה, מסתכל עליה בתמיהה. היא מסתכלת עליו, לחוצה ומפחדת שהוא תפס אותה. לפתע היא מבחינה בזוג התחתונים שלה בצד הכרית שלו. היא מושיטה יד אליהם, מחזיקה אותם בידה ומביטה בו במבט של ״הנה הם, חיפשתי אותם״. הוא מסתכל על התחתונים, מסתכל עליה ומבטו מתחלף ברגע לחיוך קטן. הוא לופת את ידו סביבה שתשכב עליו, לוקח לה את התחתונים מהיד, זורק אותם לצד המיטה ומתחיל לנשק אותה. הם מתחילים להתנשק בלהט, ומסתובבים תוך כדי המעשה – כעת הוא למעלה והיא שוכבת על הגב עם הפנים לתקרה. הוא מתחיל לנשק את בטנה, היא מביטה אל התקרה, מבטה מודאג.

**פנים. חדר מלון. שעת זריחה.**

ג׳ון וקתרין שוכבים עם הגב אחד לשניה. ג׳ון ישן, קתרין ערה. מבטה עצוב. הטרולי לצידו של ג׳ון שנותר חצי פתוח ומבולגן סגור ומסודר כעת. השעון המעורר מצלצל פעם נוספת. הוא מתעורר בבהלה ומתחיל להתארגן במרץ, רץ למקלחת, חוזר, שם את המדים, לוקח את הדרכון ואוחז בטרולי. הוא מתחיל להתקרב אליה, היא סוגרת את עיניה בשביל להיראות ישנה. הוא שם עליה יד, היא משחקת אותה מתעוררת. הוא נושק לה במצח, היא מחייכת קלות. הוא קם ומתחיל לצאת מן החדר, היא מסתכלת על גבו המתרחק במבט פגוע, נושמת עמוק.

**פנים. חדר שינה. לילה.**

ג׳ון ורייצ׳ל עומדים בחדר שינה גדול ומעוצב. ג׳ון נותן לה את השקית הורודה, היא מחייכת. הם מתחבקים. היא פותחת את השקית. פותחת את כרטיס הברכה, מחייכת. היא פותחת את אריזת הקרטון ואת אריזת התחתונים. היא מחייכת שוב, מסתכלת עליו, הוא מחייך. היא פורשת את התחתונים ומשהו נופל מהם. שניהם מופתעים. היא מתבוננת למטה ורואה תחתוני תחרה לבנים משומשים בתוכם. היא מסתכלת עליו מופתעת, הוא מסתכל עליה בחזרה המום.

**חוץ. טיילת חוף היום. יום**

קתרין הולכת על טיילת חוף הים עם שקית קטנה לבנה בידה, נראית עצובה. היא מגיעה לספסל לצידו של פסל הלוויתן מהתמונה ומתיישבת עליו. שעת שקיעה. היא מוציאה מן השקית קופסת קרטון קטנה זהובה. היא פותחת אותה ובתוכה פאי שוקולד מעוצב עם קישוטים יוקרתיים עליו, ושתי כפיות פלסטיק שחורות. היא לוקחת כפית אחת. מסתכלת לעבר השקיעה, עצובה. לוקחת ביס גדול מהפאי.